Busbestuurder voor skoliere geskietArgieffoto ŉ Busbestuurder is Maandagoggend by ŉ skool in Benoni voor skoliere geskiet. Steve Mabona, woordvoerder van die departement van onderwys, het gesê die busbestuurder het leerders van Msholozi- informele nedersetting na verskeie skole vervoer. By Etwatwa Secondary School, die laaste stop op sy roete, het ŉ onbekende man die bus genader en drie skote gevuur. “Een van die skote het die busbestuurder bo sy regteroog getref. Hy is in ŉ kritieke toestand na ŉ hospitaal geneem,” het Mabona bygevoeg. Hy ontvang tans behandeling in die hospitaal. Volgens Mabona vermoed die departement die voorval hou verband met spanning met die Benoni-taxivereniging. “Taxi-eienaars is nie tevrede daarmee dat die departement skoolvervoer in die gebied verskaf nie. Ons het die polisie versoek om ons te help om skoolbusse te beveilig en patrolliewerk te doen waar die skoliere afgelaai word.” ŉ Vergadering sal ook met die gemeenskap belê word. Panyaza Lesufi, Gautengse LUR vir onderwys, het sy misnoeë uitgespreek oor die voorval. “Ons het in Februarie 2020 skoolvervoer begin verskaf as deel van die departement se doelwitte om leerders uit voorheen benadeelde gebiede by te staan. Ons het vergaderings met belanghebbendes gehou om die proses deeglik te bespreek. Ons doen ŉ beroep op alle belanghebbendes om toe te laat dat skoolvervoer vlot verloop. Dit is belangrik om kennis te neem dat gewelddadige optrede nie enige positiewe resultate sal oplewer nie.”